b'\n_START_ARTICLE_\nDrept jurispruden\xc8\x9bial (comun)\n_START_PARAGRAPH_\nDreptul jurispruden\xc8\x9bial sau sistemul de "drept comun" (din eng. common law, case-law, judge-made law) este sistemul juridic dezvoltat pe baza jurispruden\xc8\x9bei instan\xc8\x9belor de judecat\xc4\x83, spre deosebire de sistemul de "drept civil" (din eng. civil law) care este dezvoltat, cu prec\xc4\x83dere, de c\xc4\x83tre Parlament \xc8\x99i de c\xc4\x83tre Executiv._NEWLINE_\xc3\x8en sistemele de "drept comun" dreptul este elaborat \xc8\x99i/sau modificat de c\xc4\x83tre judec\xc4\x83tori: decizia din cadrul unui proces, aflat pe rolul unei instan\xc8\x9be, este luat\xc4\x83 av\xc3\xa2nd \xc3\xaen vedere deciziile luate in procese din trecut \xc8\x99i aceasta, la r\xc3\xa2ndul ei, afecteaz\xc4\x83 dreptul care va fi aplicat \xc3\xaen cazurile viitoare. \xc3\x8en cazul \xc3\xaen care nu exist\xc4\x83 o prevedere care s\xc4\x83 fie aplicat\xc4\x83 pentru cazul supus judec\xc4\x83\xc8\x9bii, judec\xc4\x83torii de "drept comun" au autoritatea \xc8\x99i responsabilitatea s\xc4\x83 "creeze drept" prin crearea precedentului. Common-Law a fost sistemul juridic al societ\xc4\x83\xc8\x9bii feudale din Anglia \xc3\xaen tiparele c\xc4\x83ruia a fost turnat con\xc8\x9binutul unui drept burghez. Dup\xc4\x83 expresia lui Bentham, dreptul englez este o "lege creat\xc4\x83 de c\xc4\x83tre judec\xc4\x83tori". De\xc8\x99i \xc3\xaen zilele noastre locul ocupat de dreptul scris este considerabil, dreptul englez \xc8\x99i al multor alte \xc8\x9b\xc4\x83ri anglo-saxone r\xc4\x83m\xc3\xa2ne un drept al preceden\xc8\x9belor. Precedentul judiciar reprezint\xc4\x83 mecanismul cel mai important \xc3\xaen formarea unui astfel de sistem. Acest drept al precedentelor cuprinde cel mai adesea reguli extrem de tehnice \xc8\x99i formaliste, accesibile doar speciali\xc8\x99tilor, f\xc4\x83cute pentru tribunale, iar nu pentru justi\xc8\x9biabili. La \xc3\xaenceput de mileniu trei, sistemul de justi\xc8\x9bie al uneia dintre cele mai importante \xc8\x9b\xc4\x83ri din tradi\xc8\x9bia anglo-saxon\xc4\x83 a dreptului comun - S.U.A. - legisla\xc8\x9bia codificat\xc4\x83 (ca \xc3\xaen sistemul civil, continental) predomin\xc4\x83 \xc3\xaen raport cu aceea generat\xc4\x83 de judec\xc4\x83tori.\n_START_SECTION_\n\xc3\x8en\xc8\x9belesul Common-Law-ului\n_START_PARAGRAPH_\nAspectul original al Common-Law -ului este reprezentat de coexisten\xc8\x9ba a trei subsisteme normative, autonome \xc8\x99i paralele, care reglementeaz\xc4\x83 uneori diferit sau contradictoriu, rela\xc8\x9biile sociale: Common-Law \xc3\xaen sens restr\xc3\xa2ns, Equity \xc8\x99i Statute-Law. Ele exprim\xc4\x83 cele trei izvoare principale ale dreptului englez. Cel mai vechi dintre ele este Common-Law. Acest termen poate fi \xc3\xaen\xc8\x9beles prin dou\xc4\x83 accep\xc8\x9biuni. \xc3\x8en sens larg este denumit marele sistem de drept de origine englez\xc4\x83. \xc3\x8en sens restr\xc3\xa2ns, termenul indic\xc4\x83 unul din cele trei izvoare sau subsisteme, dar r\xc4\x83m\xc3\xa2ne cea mai fundamental\xc4\x83 parte a dreptului englez.'